b"\n_START_ARTICLE_\nPlickers\n_START_SECTION_\nObjectiu\n_START_PARAGRAPH_\nL'objectiu principal del Plickers \xc3\xa9s proporcionar a professors i alumnes una plataforma \xc3\xbatil, senzilla i accessible que els permeti aprendre jugant. Est\xc3\xa0 basat en el concepte de ludificaci\xc3\xb3 de l'aprenenentatge i es regeix per din\xc3\xa0miques de joc.\n_START_SECTION_\nCaracter\xc3\xadstiques\n_START_PARAGRAPH_\nAquesta aplicaci\xc3\xb3 s'engloba dins de l'aprenentatge m\xc3\xb2bil electr\xc3\xb2nic (M-learning en angl\xc3\xa8s) i de la ludificaci\xc3\xb3 (sovint coneguda com a gamificaci\xc3\xb3), permetent a l'alumnat aprendre per mitj\xc3\xa0 del joc, per\xc3\xb2 fora del context l\xc3\xbadic. La idea \xc3\xa9s que l'alumnat aprengui jugant dins de l'aula per tal que l'experi\xc3\xa8ncia d'aprenentatge sigui m\xc3\xa9s motivadora i din\xc3\xa0mica.\n_START_SECTION_\nFuncionament\n_START_PARAGRAPH_\nEl principal avantatge de l'\xc3\xbas d'aquesta eina \xc3\xa9s que no necessita que cada estudiant tingui un dispositiu electr\xc3\xb2nic (ordinador, m\xc3\xb2bil, tauleta, etc.), sin\xc3\xb3 que nom\xc3\xa9s el docent ha de disposar d'un smartphone o tauleta per recollir les respostes que els estudiants proporcionen mitjan\xc3\xa7ant targetes que contenen un codi QR que identifica l'alumne i la resposta que aquesta ha donat a cada pregunta._NEWLINE_Per a utilitzar Plickers cal que el professor es registri al web. Un cop registrat, podr\xc3\xa0 crear preguntes d'opci\xc3\xb3 m\xc3\xbaltiple adaptant-les a les necessitats espec\xc3\xadfiques dels seus alumnes i grups. Tamb\xc3\xa9 cal que el professor descarregui l'aplicaci\xc3\xb3 gratu\xc3\xafta per Android o iOS, que necessitar\xc3\xa0 per recopilar les respostes dels estudiants._NEWLINE_Les targetes poden ser impreses des del web de Plickers o es poden comprar a Amazon._NEWLINE_Per contestar les preguntes plantejades els estudiants han d'usar aquesta targeta que pr\xc3\xa8viament el professor ha associat a cada alumne. Segons la resposta que l'alumne vulgui donar (A,B,C o D) han de girar la targeta d'una forma o altra._NEWLINE_Una vegada els alumnes aixequen les targetes orientades segons la resposta que volen donar, el professor enfoca amb el seu m\xc3\xb2bil o tauleta i en uns pocs segons el sistema reconeix la resposta que cada alumne ha donat, transferint la informaci\xc3\xb3 en temps real a un gr\xc3\xa0fic que es pot veure a l'ordinador de l'aula connectat a un projector.\n_START_SECTION_\nEines per al professorat\n_START_PARAGRAPH_\nL'\xc3\xbas m\xc3\xa9s corrent de Plickers \xc3\xa9s a l'avaluaci\xc3\xb3 formativa, per controlar el progr\xc3\xa9s de cada estudiant respecte l'assoliment dels objectius d'aprenentatge, identificar fortaleses i debilitats, identificar \xc3\xa0rees on els estudiants es beneficien de m\xc3\xa9s d\xe2\x80\x99un tipus d'ensenyament, entre d'altres. Els usuaris amb m\xc3\xa9s experi\xc3\xa8ncia tamb\xc3\xa9 integren Plickers al seu curr\xc3\xadculum per introduir nous temes, augmentar la conservaci\xc3\xb3 dels nous conceptes, fer revisions pr\xc3\xa8vies als ex\xc3\xa0mens, crear aules d\xe2\x80\x99intercanvi al voltant del m\xc3\xb3n, fer enquestes d'opini\xc3\xb3, aplegar idees, facilitar la discussi\xc3\xb3 o per premiar els alumnes. La majoria d\xe2\x80\x99usuaris de Plickers s\xc3\xb3n estudiants i mestres de l'escola prim\xc3\xa0ria i secund\xc3\xa0ria, amb un \xc3\xbas creixent a les universitats."